„Ow ja sym wćipny, ow ja sym wćipny, ow ja sym tak wćipny ...“, tak rěka na spočatku kóždeho měsaca w Serbskim rozhłosu, hdyž su dźěći k hódanju namołwjene. Sportowe družiny drje njetrjebachu dotal žane wuhódać. Wšako tam zwjetša za wěcami pytaja, z kotrymiž su dźěći wšědnje wobdate. Wjeselu so hižo na přichodne hódančko w hodowniku.
Wćipny sym, kak dołho drje budźe „Lawec Joachim“ hišće trenar němskeho narodneho mustwa koparjow. Tuchwilu jemu jenož sylny wětřik medijow napřećo duje, ze stron Němskeho koparskeho zwjazka ma wón połnu podpěru a žanažkuli změna tam tema njeje. Wězo je lochko poražki jenož trenarjej podsunyć a tak jeho njekmanosć dopokazać. Tola jara hubjene wotrěznjenje na swětowych mišterstwach 2018, hry w narodnej lize (z jeničkim dobyćom přećiwo přez koronu wosłabjenemu mustwu Ukrainy) a fatalna poražka přećiwo Španiskej njejsu runje rezultaty, z kotrymiž móhł wuspěšne dźěło dopokazać.
Štóž je sej zašłe sportowe kolumny přečitał, tomu je zawěsće wěsta njespokojnosć z tuchwilnej situaciju napadnyła, hdyž diktuje wirus, hač, hdźe a na kotre wašnje smě so hišće sportować. Bjez dźiwa – tu pisaja ludźo, kotřiž so za sport horja. Tak kaž nam dźe so tuchwilu njeličomnym dalšim. Sport słuša dźensa nimale samozrozumliwje do wšědneho žiwjenja kóždeho. Z nimale 30 milionami čłonow słušeja sportowe towarstwa w Němskej k najsylnišim towaršnostnym organizacijam.
Před třomi měsacami so hóršach, zo wirus ze znatym mjenom amaterski sport cyłkownje lemi. A što dyrbju nětko zwěsćić? Smy tučasnje nimale w samsnej situaciji. Móžu so wězo znowa hóršić, štož pak mi ničo njepomha. Ćim prjedy dóstanu šědźiwe włosy.
Wosebje wšak so mjerzam, zo njesměm kónc tydźenja jako sudnik na hrajnišćach po puću być. Towarstwa kaž tež Zapadołužiski koparski zwjazk su jara dobry koncept k přewjedźenju tydźenskich dypkowych hrow nastajili. Za sudnikow wotmě so w zańdźenosći mały online-seminar. Runje tež hladajo na nowe postajenja Němskeho koparskeho zwjazka běše to nuznje trěbne.
Koronakriza nas dale a bóle zaběra. oWot dźensnišeho mamy so znowa na krućiše postajenja zwučić. Za nowember płaćao wobšěrne wobmjezowanja w nimale wšitkich žiwjenskich wobłukach, tež w sporće. Ze zmužitosću, nadźiju a sćerpliwosću budźemy tež tutón čas přetrać. Štož tučasnje docyła njetrjebamy, je rozšěrjenje stracha, paniki a wopačnych informacijow. To skerje swójby, přećelske kruhi a ludnosć rozpači. Aktiwna a hibićiwa diskusija je přeco a wšudźe trěbna, ale prošu na fairnym niwowje. Jenož potom nastanu kreatiwne a dobre wuslědki, po kotrychž hodźi so jednać.
Nico Rosberg, tak sym njedawno čitał, je zaso mjez motorsportowcami! Po najaktualnišich powěsćach wobdźěli so na wubědźowanskej seriji Extreme E. Kaž hižo mjeno přeradźi, jedna so wo elektriske awta. A to nic někajke, ale SUV, kiž wupadaja podobnje tym, kiž su při Rallye Dakar po puću. Je to cyle nowa serija, kiž hakle klětu do prěnjeje sezony startuje. Rosberg pak njepojědźe sam, ale je swójski team přizjewił, za kotryž hišće jězdźerja pyta. Extreme E je tajke něšto kaž rallye z pjeć stacijemi: dwě w Africe a jedna w Aziji, južnej Americe a w Arktice. Pozadk pak je nimale hišće zajimawši. Chcedźa wšudźe tam po puću być hdźež ma přiroda problemy, abo so klima tak rapidnje měnja, zo sama pod tym ćerpi. Kaž na přikład w dešćowym lěsu abo w horach Himalaja.
Zaměr kóždeho sportowca je, najlěpše rezultaty docpěć, wubědźowanja wuspěšnje wotzamknyć, najlěpje z dobyćom. A kóždy soni tež jónu wo swětowym rekordźe. Ale to zešlachći so jenož wubranym atletam. Njezaleži jenož na wurjadnym wukonje sportowca. Tež druhe wuměnjenja su wažne, kotrež jednotliwc hustodosć wobwliwować njemóže. Myslu na přikład na wjedro abo, a to je zwjetša rozsudne, wukonitosć sportoweho nastroja. W motorsporće je to nimoměry wažny aspekt we wubědźowanju wo prěnje městna.
Tež Michael Schumacher njeby swoje dobyća w formuli 1 w tej měrje docpěł, njeby-li w rozsudnych wokomikach najlěpši material měł. Nochcu pak jeho wukony jenož na techniku wobmjezować. Wón bě jónkrótny sportowc, njesměrny pilny dźěłaćer na sebi a na materialu, česćelakomny a zdobom wobdarjeny. Sym jeho přeco jara wobdźiwał, byrnjež ženje přewulki fan Schumachera njebył. Jeho rekordy, mjez druhim sydom swětowych mišterstwow a 91 dobyćow w kralowskej disciplinje, su po měnjenju wjacorych ekspertow za wěčnosć.
Dźensa je 12. oktober a mi zdobom nastork, so zaso raz wěstemu podawkej w stawiznach kopańcy wěnować. Tón dźeń ma mjenujcy za europsku, haj samo za swětowu kopańcu historiski wuznam.
Ale krok po kroku. Korjenje koparskeho sporta leža w Jendźelskej, to wězo wjetšina z nas wě. Spočatk dźewjećdźesatych lět 19. lětstotka, potajkim před něhdźe 130 lětami, dósta so bój wo kulowatu kožu z wotpohladom, ju přećiwnikej do wrotow praskać, z britiskeje kupy tež na „kruty dźěl“ našeho kontinenta. Wosebje w Rakusko-Wuherskej so młodźi mužojo poměrnje chětř za hońtwu za bulom horjachu. Hižo 1894 dóńdźe we Wienje k prěnjej koparskej hrě. Najstaršej awstriskej klubaj, Cricketer a Viena, stej tehdy přećiwo sebi nastupiłoj.
Jako koparski wrotar sej stajnje lochko nimaš. Zo so tak pozicija zakładnje wot druhich hrajerjow w mustwje rozeznawa, pokaza so hižo we wot FIFA postajenych wosebitych prawach za wrotarja. Wón zaběra wosebitu poziciju, kotraž so hižo optisce wuzběhnje. Wšako ma jeho trikot hinašu barbu hač tón tych pólnych hrajerjow. Nimo toho smě wrotar bul w swójskej šěsnatce z ruku hrać a ma nadawk, třělwy na wrota wotwobarać. Ale tež organizacija słuša k jeho nadawkam. Po wotwobaranych a popadnjenych bulach ma wón wliw na wotběh hry. Móže hrajny nastroj doprědka kopnyć abo ćisnyć abo tež bul w škiće dźeržeć. Wrotar móže potajkim hru pospěšić abo spomalić. Za to trjeba hrajnotaktiske kmanosće.
Koronapandemija ma wuskutki na kóždy sport, tež na konjacy. Kaž sće hižo čitali, bě konjace sportowe towarstwo Při Klóšterskej wodźe njedawno jěchanski turněr na sportnišću w Hórkach přewjedło. Dołho njebě jasne, hač a jeli haj, pod kotrymi wuměnjenjemi je wubědźowanje móžne. Najprjedy njeběchu přihladowarjo dowoleni, pozdźišo jenož minimalna ličba, bychu-li turněr bjez hygienoweho koncepta přewjedli. Předsydstwo je so za tajki koncept a tuž za přihladowarjow a wjac dźěła rozsudźiło. Ale što dyrbi do koncepta, štó je zamołwity, kotre naprawy su trěbne, što maš přidatnje organizować a wobstarać? Wšo prašenja, na kotrež dyrbjachu zamołwići wotmołwić a wo kotrychž mějachu wuradźować. Přewjesć turněr rěkaše tuž tójšto koordinacije za cyłe towarstwo. Wulke wužadanje pak je so poradźiło.
szl_Latn szl_Latn slk_Latn szl_Latn hrv_Latn szl_Latn szl_Latn szl_Latn szl_Latn pol_Latn szl_Latn szl_Latn bos_Latn